उत्तर प्रदेश में कोरोना वायरस से 31 और मरीजों की मौतें, 1967 नए केस मिले
पिछले 24 घंटों के दौरान उत्तर प्रदेश में कोविड-19 संक्रमित 31 और लोगों की मौत हो गई तथा 1967 नए मरीजों में इस संक्रमण की पुष्टि की गई।
लखनऊ: पिछले 24 घंटों के दौरान उत्तर प्रदेश में कोविड-19 संक्रमित 31 और लोगों की मौत हो गई तथा 1967 नए मरीजों में इस संक्रमण की पुष्टि की गई। चिकित्सा एवं स्वास्थ्य विभाग के अपर मुख्य सचिव अमित मोहन प्रसाद ने बृहस्पतिवार को बताया कि पिछले 24 घंटों के दौरान राज्य में कोविड-19 संक्रमित 31 और लोगों की मौत हो गई। इसके साथ ही प्रदेश में अब तक इस वायरस से मरने वालों की संख्या बढ़कर 7848 हो गई है। उन्होंने बताया कि पिछले 24 घंटों के दौरान 1967 नए मरीजों में कोविड-19 संक्रमण की पुष्टि की गई है। राज्य में इस वक्त 22,990 मरीजों का इलाज किया जा रहा है। प्रसाद ने बताया कि बुधवार को प्रदेश में 1,69,895 नमूनों की कोविड जांच की गई राज्य में अब तक 1,97,88,497 नमूने जांचे जा चुके हैं। उन्होंने बताया कि राज्य सरकार ने निजी लैब में आरटी-पीसीआर की जांच कराने के लिए निर्धारित दरों में कटौती कर दी है और पहले जो जांच 1600 रुपए में होती थी वह अब 700 से 900 रुपये के बीच होगी। प्रसाद ने बताया कि अगर कोई व्यक्ति लैब में जाकर अपना नमूना देता है तो उसे 700 रुपये देने होंगे और अगर निजी लैब का कर्मचारी घर आकर नमूने एकत्र करेगा तो जांच के लिए 900 रुपये देने पड़ेंगे।